Video: Gemeenskap maak sterwende man se wens waar | Maroela Media
Harry Towle. Foto: Skermskoot uit die video
Die gemeenskap van Exeter in Ontario, Kanada, het dié week saamgestaan om 'n sterwende inwoner se wens waar te maak.
CTV News berig die 78-jarige Harry Towle het terminale longkanker en dit was sy wens om saam met sy vriendin 'n ete te hê, Kersliggies te bewonder en Kersliedere te hoor. Dit sal waarskynlik Towle se laaste Kersfees wees.
In minder as 24 uur het meer as 300 lede van die Exeter-gemeenskap in dié stad se MacNaughton-park bymekaar gekom om vir Towle en sy familie Kersliedere te sing.
Towle was verras oor die hoeveelheid mense wat opgedaag het. Hy het in die gemeenskap grootgeword maar woon deesdae in 'n nabygeleë tehuis.
Margaret Sutherland, 'n werker by die tehuis wat die geleentheid gereël het, het gesê sy is nie verbaas dat so baie mense opgedaag het nie aangesien hulle 'n gemeenskap is wat omgee.
"Ek het nog nooit so iets in my lewe ervaar nie en ek wil almal bedank wat gekom het," het 'n emosionele Towle gesê. "Dit beteken so baie. Ek kan dit nie in eens in woorde beskryf nie."